Hokaai met daai (gesteelde) PaaseiersDie besending sjokolade-eiers was minstens veilig. (Argieffoto) ŉ Britse boef wat met ŉ reusebesending Paaseiers die hasepad probeer kies het, is aangekeer met die sowat 200 000 Cadbury Crème Eggs wat hy gebuit het. Joby Pool is die afgelope naweek vasgetrap nadat polisiebeamptes hom op die M42-hoofweg by ŉ padblokkade voorgekeer het – omring deur ŉ berg sjokolade-eiers. Pool het reeds skuldig gepleit aan onder meer diefstal nadat die staat aangevoer het die diefstal is nie op die ingewing van die oomblik gepleeg nie en dat dit aansienlike beplanning geverg het. Pool het ŉ trekker gebruik om die vrag sjokolade weg te sleep en sou ook voor die tyd moes geweet het waar om so ŉ groot besending te vind. Volgens die polisie het Pool ŉ metaalsnyer gebruik om deur die hekke van die nywerheidsgebou in Stafford Park in Telford, in die weste van Engeland, in te breek van waar hy die paaseiers en ander soorte sjokolade gesteel het, het BBC berig. Sy plan het egter in die hek geduik toe die polisie hom op die hoofweg ingehaal het. Die besending sjokolade was ongeskonde. Pool is in 2019 aan soortgelyke oortredings skuldig bevind en bly in aanhouding tot hy in Maart gevonnis word. Sy regsverteenwoordiger sê Pool besef al te goed dat ŉ aansienlike vonnis op hom wag. “Daar was egter geen gepeuter met die voedselprodukte wat gesteel is nie – en dit sal in ŉ toestand wees om terug te gaan op die rakke,” het John McMillan aan die hof gesê. Met die sagte wit-en-geel fondantbinnekant, is Cadbury Crème Eggs ŉ groot gunsteling onder Britte. Die West Marcia-polisie het in ŉ string humoristiese twiets ná die voorval gesê die boef, wat hom as die Paashaas probeer voordoen het, is aangekeer. UPDATE | West Mercia Police has helped save Easter for Crème Egg fans after almost 200,000 of the chocolate treats were stolen from a unit in Stafford Park in Telford. 1/3 pic.twitter.com/N2vr2iUbMo — West Mercia Police (@WMerciaPolice) February 13, 2023